सिटीलाई १ अंकको अग्रता
रहिम स्टर्लिङको दुई गोलमा म्यानचेस्टर सिटी आइतबार क्रिस्टल प्यालेसलाई ३–१ ले पराजित गरी इंग्लिस प्रिमियर लिगमा पुनः शीर्ष स्थानमा उक्लिएको छ । सिजन सकिन ५ खेल बाँकी रहेको अवस्थामा सिटीले लिभरपुललाई १ अंकले पछाडि पारेको हो ।
लन्डन — रहिम स्टर्लिङको दुई गोलमा म्यानचेस्टर सिटी आइतबार क्रिस्टल प्यालेसलाई ३–१ ले पराजित गरी इंग्लिस प्रिमियर लिगमा पुनः शीर्ष स्थानमा उक्लिएको छ । सिजन सकिन ५ खेल बाँकी रहेको अवस्थामा सिटीले लिभरपुललाई १ अंकले पछाडि पारेको हो ।केभिन डी ब्रुयनको सानदार क्रसमा स्टर्लिङले १५ औं मिनेटमा गोलको खाता खोलेका थिए । सेलहस्ट पार्कमा लेरोय सानेको पासमा स्टर्लिङले नै ६४ औं मिनेटमा दोस्रो गोल गरे । रेलिगेसन क्षेत्रबाट ११ अंकमात्र माथि रहेको प्यालेसलाई ८१ औं मिनेटमा लुका मिलिभोजेभिजले फ्रिकिकमा गोल गरी केही आशा दिलाए । अन्तिम समयमा ग्याब्रियल जेससले चलाखीपूर्ण गोल गरी सिटीको विजय निश्चित गरे । सिटीले मध्यसातामा टोटनहमसँग च्याम्पियन्स लिगको क्वाटरफाइनलको दोस्रो लेग खेल्दै छ । इतिहादमा हुने दोस्रो खेलअगाडि सिटी १–० ले पछाडि छ ।अघिल्लो रात पाउल पोग्बाले गोलविहीन यात्रालाई ८ खेलमा टुंग्याउँदै पेनाल्टीमा दुई गोल गरेपछि म्यानचेस्टर युनाइटेडले वेस्ट ह्याममाथि २–१ को जित हात पारेको थियो । रोबर्ट स्नोडग्रासले जुआन माटालाई फाउल गरेपछि पाएको पेनाल्टीमा पोग्बाले गोल गर्दै म्यानचेस्टरलाई १९ औं मिनेटमा अग्रता दिलाए । युनाइटेड त्यो अग्रता जोगाउन संघर्षरत रह्यो । दोस्रो हाफको सुरुमै फिलिप एन्डरसनले गोल गर्दै वेस्ट ह्यामलाई बारबरीमा पुर्‍याए । उनले यसअघि गोल गरेपछि त्यसलाई अफसाइड घोषित गरिएको थियो ।म्यानुयल पेलिग्रिनीको टिमलाई २०१९ मा पहिलोपल्ट ‘अवे’ जित दिलाउन वैकल्पिक मिकाइल एन्टोनियोले दुईपल्ट अवसर पाएका थिए । उनले २० यार्डबाट गरेको प्रहारमा पोल बाधक बन्यो र अर्को हेडरमा गोलकिपर डेविड डी जियाले उत्कृष्ट बचाउ गरे ।फेरि एकपल्ट पोग्बा खेलमा निर्णायक साबित भए । उनले एन्थोनी मार्सियललाई खेल सकिन दस मिनेट बाँकी छँदा लोभलाग्दो पास दिएका थिए । निश्चित गोलको अवसरमा मार्सियललाई रायल फ्रेडरिक्सले लडाएपछि युनाइटेडले फेरि पेनाल्टी पायो । त्यसमा पोग्बाले निर्णायक गोल गर्दै ओले गनर सोल्सायरको टिमलाई महत्त्वपूर्ण ३ अंक दिलाए । सोल्सायरले च्याम्पियन्स लिग क्वाटरफाइनलमा बार्सिलोनाविरुद्ध मंगलबार हुने खेलअघि स्कट म्याकटोमिनरी र मार्कस रसफोर्डलाई आराम दिएका थिए ।त्यस्तै, लुकास मोउराको ह्याट्रिकसँगै टोटेनहमले हडर्सफिल्डलाई ४–० ले हरायो । बर्नमाउथले ब्राइटनलाई ५–० ले निरास पार्‍यो । न्युकासल युनाइटेड, बर्नली, फुलहम र साउथह्याम्पटनले पनि जित हात पारे ।इटालीमिलान– कमजोर मानिएको स्पालले सिरी ‘ए’ मा शनिबार युभेन्ट्सलाई २–१ ले स्तब्ध पारेको छ । यसले युभेन्ट्सलाई च्याम्पियन भएर खुसीयाली मनाउने अवसरबाट तत्काल वञ्चित गर्‍यो ।मासिमिलानो एलेग्रीको टिमलाई निरन्तर आठौंपल्ट कीर्तिमान उपाधि हात पार्न १ अंकमात्र आवश्यक थियो । बराबरी नतिजाले पनि उसलाई ६ खेलअघि नै च्याम्पियन बनाउने थियो । युवा खेलाडी मोइसे किनले ३० औं मिनेटमा गोल गरेपछि युभेन्ट्स च्याम्पियनको बाटोमा एक कदम अगाडि बढेको थियो ।केभिन बोनीफाजी र सर्जियो फ्लोकारीले दोस्रो हाफमा गोल गर्दै स्पाललाई महत्त्वपूर्ण जित दिलाए । यससँगै स्पाल रेलिगेसन क्षेत्रभन्दा ७ अंकमाथि उक्लियो ।फ्रान्क केसीको गोलमा एसी मिलानले भने लाजियोलाई १–० ले हराएर च्याम्पियन्स लिगमा छनोट हुने सम्भावना कायमै राख्यो ।स्पेनम्याड्रिड– लियोनल मेसीसहित पहिलो रोजाइका १० खेलाडीलाई आराम दिएको बार्सिलोना ला लिगामा हुएस्कासँग गोलरहित रोकिएको छ । यससँगै शीर्षस्थानको बार्सिलोनाको अग्रता ११ अंकबाट ९ अंकमा झर्‍यो ।प्रशिक्षक अर्नेस्टो भाल्भेर्डेले मंगलबार म्यानचेस्टर युनाइटेडविरुद्ध हुने च्याम्पियन्स लिग क्वाटरफाइनल दोस्रो लेगका लागि १० खेलाडीलाई आराम दिएर हुस्सकाविरुद्ध उतारेका थिए । त्यसले एट्लेटिको म्याड्रिडसँगको दूरीमा २ अंक घटेको छ । एट्लेटिकोले एन्टोइन ग्रिजमन र अल्भारो मोराटाको गोलसँगै सेल्टा भिगोलाई २–० ले हरायो ।